**Notă informativă**

**la proiectul Hotărîrii Guvernului**

**„ cu privire la aprobarea Nomenclatorului domeniilor**

**de formare profesională, al specialităţilor şi calificărilor**

**pentru învăţămîntul profesional tehnic postsecundar şi postsecundar nonterţiar”**

Proiectul Hotărîrii Guvernului „cu privire la aprobarea Nomenclatorului domeniilor de formare profesională, al specialităţilor şi calificărilor pentru învăţămîntul profesional tehnic postsecundar şi postsecundar nonterţiar” este elaborat de către Ministerul Educaţiei prin coordonare cu ministerele de resort, organe de specialitate, autorităţi administrative centrale și parteneri sociali, în scopul implementării prevederilor art. 59 (1), litera a) din Codului educaţiei al Republicii Moldova nr. 152 din 17.07.2014, în vederea asigurării unei corelaţii cu Clasificarea Internaţională Standartd a Domeniilor de Educaţie şi Formare Profesională (ISCED-2013) şi asigurarea continuităţii formării profesionale iniţiale dintre învăţămîntul superior şi învăţămîntul profesional tehnic poctsecundar şi postsecundar nonterţiar.

Elaborarea Nomenclatorului a fost necesară pentru a asigura cu cadre calificate economia naţională şi racordarea la cerinţele pieţei muncii.

Potrivit proiectului hotărîrii Guvernului, Nomenclatorul domeniilor de formare profesională, al specialităţilor şi calificărilor va fi aplicat pentru instruirea maiştrilor, tehnicienilor, personalului medical şi farmaceutic, alte specialităţi în diverse domenii în conformitate cu nivelurile 4 şi 5 ISCED în instituțiile de învățămînt profesional tehnic postsecundar şi în corespundere cu prevederile Codului educației. Programele de formare profesională tehnică postsecundară corespund nivelului 4 ISCED, iar postsecundară nonterţiară corespund nivelului 5 ISCED.

Dat fiind faptul că de la 1 septembrie 2014 în învăţămîntul profesional tehnic postsecundar a fost implementat Sistemul de Credite de Studii Transferabile (instituţiile de învăţămînt superior pot accepta cel mult 30 credite de studii transferabile acumulate în învăţămîntul profesional tehnic postsecundar şi postsecundar nonterţiar), elaborarea unui nou Nomenclator a fost necesară pentru a indica numărul de credite în obţinerea unei calificări la nivelul 4 ori 5 ISCED.

Denumirile calificărilor au fost aduse în concordanţă cu Clasificatorul Ocupaţiilor din Republica Moldova, aprobat prin ordinul nr. 22 din 3 martie 2014 al Ministerului Muncii, Protecţiei Sociale şi Familiei, destinat pentru a fi utilizat la elaborarea Nomenclatorului domeniilor de formare profesională, al specialităţilor şi calificărilor pentru pregătirea cadrelor în instituţiile de învăţămînt profesional tehnic postsecundar şi postsecundar nonterţiar

Proiectul Nomenclatorului este structurat în corespundere cu Clasificarea Internațională Standard a Domeniilor de Educație și Formare Profesională (ISCED-F 2013) și conține 125 de specialităţi (programe de studii) prioritare, necesare pe piața muncii, divizate în 9 domenii generale, în care sînt incluse 21 domenii de educație, 49 domenii de formare profesională, în funcție de necesitățile pieții de muncă interne.

Nomenclatorul specialităților pentru pregătirea cadrelor în instituțiile de învățămînt superior și mediu de specialitate actual, va rămîne în vigoare pînă la finalizarea studiilor de către elevii, înmatriculați în baza acestuia.

Pentru implementarea noului Nomenclator nu sînt necesare mijloace financiare suplimentare.

Proiectul Hotărîrii Guvernului *cu privire la aprobarea Nomenclatorului domeniilor de formare profesională, al specialităţilor şi calificărilor pentru învăţămîntul profesional tehnic postsecundar şi postsecundar nonterţiar* a fost plasat pe site-ul <http://particip.gov.md/> pentru consultări publice, avizat de ministerele de resort, organe de specialitate, autorităţi administrative centrale și parteneri sociali, propunerile esențiale ale cărora au fost luate în consideraţie la definitivarea proiectului.

**Ministru,**

**Corina FUSU**

*Ex. S.Gîncu, tel. 022.23.33.51*

*Email:* *silviu.gincu@edu.md*